BJC เสนอหุ้นกู้ 5.4 หมื่นลบ.อายุ 3-10 ปี ชูดบ.สูง 3.80% ขายรายใหญ่จอง 2-5 ก.ย.
BJC เสนอหุ้นกู้ 5.4 หมื่นลบ.อายุ 3-10 ปี ชูดบ.สูง 3.80% ขายรายใหญ่จอง 2-5 ก.ย.
1 ก.ย. 2559

บริษัท เบอร์ลี่ ยุคเกอร์ จำกัด (มหาชน) หรือ BJC เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ 4 ชุด มูลค่ารวม 54,000 ล้านบาท เสนอขายให้แก่ผู้ลงทุนสถาบัน และ/หรือผู้ลงทุนรายใหญ่ ระยะเวลาจองซื้อระหว่างวันที่ 2-5 ก.ย.59 โดยมีธนาคารกรุงเทพ ธนาคารกรุงไทย ธนาคารกสิกรไทย และ ธนาคารไทยพาณิชย์ เป็นผู้จัดการการจัดจำหน่ายหุ้นกู้ 
ทั้งนี้ หุ้นกู้ชุดที่ 1 จำนวนเสนอขายไม่เกิน 22,000 ล้านบาท อายุ 3 ปี ครบกำหนดไถ่ถอนปี พ.ศ. 2562  กำหนดอัตราดอกเบี้ยคงที่ 2.34% ต่อปี
ชุดที่ 2 จำนวนเสนอขายไม่เกิน 9,000 ล้านบาท อายุ 5 ปี ครบกำหนดไถ่ถอนปี พ.ศ. 2564 อัตราดอกเบี้ยคงที่ 2.69% ต่อปี
ชุดที่ 3 จำนวนเสนอขายไม่เกิน 3,000 ล้านบาท อายุ 7 ปี ครบกำหนดไถ่ถอนปี พ.ศ. 2566 อัตราดอกเบี้ยคงที่ 3.07% ต่อปี
และ ชุดที่ 4 จำนวนเสนอขายไม่เกิน 20,000 ล้านบาท อายุ 10 ปี ครบกำหนดไถ่ถอนปี พ.ศ.2569  อัตราดกเบี้ยคงที่ 3.80% ต่อปี
บริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้อยู่ที่ระดับ “A+” แนวโน้ม “คงที่” เมื่อวันที่ 8 ส.ค.59
บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ไปปล่อยกู้ให้แก่บริษัทในเครือ เพื่อให้นำเงินนี้ไปชำระคืนหนี้เดิม โดยหากมีเงินเหลือจากการปล่อยกู้ บริษัทสามารถนำเงินที่เหลือไปใช้เพื่อวัตถุประสงค์อื่นๆ ได้แก่ เพื่อใช้เป็นเงินทุนสำหรับการลงทุน ชำระหนี้เดิม และ/หรือ เป็นเงินทุนหมุนเวียนทั่วไปของบริษัท
                